Renate Barnard bedank uit polisieLt.kol. Renate Barnard. Foto: Reint Dykema Barnard sal die SAPD einde Junie verlaat om in die private sektor te gaan werk. Barnard het ‘n bekende gesig geword nadat sy en die vakbond Solidariteit die polisie hof toe gesleep het oor sy weiering om haar te bevorder weens haar velkleur. Die konstitusionele hof het in Maart Barnard se saak aangehoor en uitspraak is voorbehou. “Haar bedanking uit die polisie het nie ‘n impak op die saak nie,” het dr. Dirk Hermann, bestuurshoof van Solidariteit, gesê. “Sy het die afgelope paar maande al hoe meer ‘n botsing van waardestelsels tussen haar en die polisie ervaar.” “Sy glo sterk dat sy veg vir wat reg is in ‘n grondwetlike Suid-Afrika maar die voortgesette pogings deur die polisie om haar aksies in die hof teen te staan is baie teleurstellend vir haar.” Hermann sê hy hoop Barnard se bedanking sal tot gevolg hê dat die polisie reflekteer oor sy aksies. “As iemand soos Renate, wat passievol is oor die polisie, bedank is dit ‘n boodskap dat daar iets fout is in die polisie. Namens die mense van Suid-Afrika wil ek sê die polisie behoort baie teleurgesteld te wees oor haar bedanking aangesien die publiek ‘n baie lojale en passievolle polisiebeampte verloor het.” “Ek dink sy het baie gedoen om Suid-Afrikaners te inspireer om te veg vir wat hulle glo reg is. Hierdie is ‘n nege jaar lange hofstryd wat tot haar bedanking gelei het en dit is bitter jammer.” Barnard se saak is eers in die arbeidshof in Johannesburg aangehoor en die hof het in haar en Solidariteit se guns beslis. Die polisie het geappelleer en die arbeidsappèlhof het in hulle guns beslis. Solidariteit het hierna appèl aangeteken en die saak is na die hoogste hof van appèl in Bloemfontein verwys. Dié hof het weer in Solidariteit se guns beslis. Die polisie het die saak hierna die konstitusionele hof verwys.